ན་ངག་ལ་བརྟེན་ནས་བྱང་ཆུབ་ལམ་གྱི་རིམ་པའི་གནད་རྣམས་རྒྱས་པར་སྟོན་པ་ཉི་ཁྲི་རྣམ་འགྲེལ་མཛད་དོ།  ། སློབ་དཔོན་འདི་རྗེ་བདག་ཉིད་ཆེན་པོས་དད་པའི་སར་གནས་ཞེས་ཚོགས་ལམ་པ་ཡིན་པར་བཤད་དོ།  ། ༈རྔོག་ལེགས་པའི་ཤེས་རབ་ནི།  ཆོས་རྒྱལ་ཁྲི་སྲོང་ལྡེའུ་བཙན་གྱི་བློན་པོ།  རྔོག་ཆེན་པོ་བྱ་བ་བྱུང་སྟེ།  བཙན་པོས་རྒྱ་ཡུལ་དུ་དམག་དྲངས་པའི་ཚེ་རྒྱལ་པོ་རི་དེའུ་ཞིག་གི་ཁར་བཞུགས།  དམག་རྣམས་ཡུལ་འཇོམས་སུ་བཏང་བ་ན།  རྒྱལ་པོའི་སྐུ་ལ་བསྡོ་བའི་སྐྱེན་པོ་འགའ་ཞིག་བྱུང་བ་ན།  བློན་པོ་རྔོག་གིས་འགའ་ཞིག་བསད།  འགའ་ཞིག་ནི་ཕྱིར་བྲོས།  དེ་ནས་རྒྱ་ཞོ་ཧབ་ཀྱིས་བཏབ།  རྒྱ་ཕྲུག་བྲག་ལ་(༣)བརྡབ་ཟེར་བ་དེའི་བརྒྱུད་པ་ཡིན་ཏེ།  ཡར་འབྲོག་ངོའི་ཕྱི་རོལ་གྱི་མཚོ་ཆེན་པོའི་འགྲམ་དུ་གྲོང་ཆགས་པའི་སྔགས་རྙིང་མ་བའི་དགེ་བཤེས་རྡོ་རྗེ་གཞོན་ནུ་བྱ་བ་ལ་སྲས་ལྔ་བྱུང་བའི་ཆེ་བ་ལེགས་པའི་ཤེས་རབ།  གཉིས་པ་ཀླུ་ཁྲི།  གསུམ་པ་ཀླུ་བྱང་།  བཞི་པ་ཆོས་སྐྱབས།  ལྔ་པ་ཐུབ་པ་རྣམས་ལས་ཆེ་བ་ལེགས་པའི་ཤེས་རབ་ཀྱིས་འབྲིང་ཡེ་ཤེས་ཡོན་ཏན་ལ་རབ་ཏུ་བྱུང་།  ཁམས་སུ་བྱོན་ནས་ཇོ་བོ་སེ་བཙུན་ལ་སྡེ་སྣོད་རྣམས་གསན་པས་མཁས་པར་མཁྱེན་ཏེ་སྟོན་པ་བཞུད་པའི་ཕྱི་ལོ་བྱི་བའི་ལོ་ལ་དབུས་སུ་ཕེབས།  བཤད་པའི་གྲྭ་བཙུགས་ནས་སློབ་མ་ཡང་མང་དུ་བྱུང་།  དེ་ནས་དབུས་གཙང་གི་མི་ཆེན་རྣམས་དང་ལྷན་དུ་མང་ཡུལ་དུ་ཇོ་བོ་དང་མཇལ།  ཆོས་མང་དུ་གསན།  ཐུགས་རྒྱུད་ཤིན་ཏུ་བཟང་བས་ཇོ་བོའི་སློབ་མ་སུ་དང་ཡང་མི་མཐུན་པ་མེད།  ལྷ་སར་ཇོ་བོ་དཔོན་གཡོག་སྤྱན་དྲངས་ནས་ཞབས་ཏོག་རྒྱ་ཆེར་མཛད།  རྔོག་གིས་དབུ་མཛད་པའི་བོད་སྟོན་ཁ་ཅིག་ལ་དབང་བསྐུར་བའི་ཆོ་ག་རྒྱས་པར་གནང་།  རྟོག་གེ་འབར་བ་བསྒྱུར་བའི་ཞུ་བ་ཕུལ།  ཇོ་བོས་གནང་ནས་ནག་ཚོས་ཚང་བར་བསྒྱུར།  དེའི་ཞར་ལ་དབུ་མའི་མན་ངག་ཀྱང་མཛད།  རྣལ་འབྱོར་པ་ལ་གཟིགས་སུ་ཕུལ་བས་ངེད་ལ་ལྐོག་ཏུ་ཇི་ལྟར་ཁྲིད་པ་བཞིན་དུ་བྲིས་འདུག། ཅུང་ཡང་ཟབ་དྲགས་གསུང་སྟེ་ལོ་ཙཱ་བས་བསྒྱུར།  དེའི་ཞབས་ན།  ར་ས་འཕྲུལ་སྣང་གཙུག་ལག་ཁང་ཆེན་དུ།  ། མར་མེ་མཛད་དཔལ་ཞེས་བྱའི་མཁས་པ་ལ།  ། ཤཱཀྱའི་དགེ་སློང་རྔོག་བཙུན་ལེགས་ཤེ་ཡིས།  ། གསོལ་བ་བཏབ་ནས་ཡི་གེར་བཀོད་པ་ཡིན།  ། བྱ་བ་དེ་ཇོ་བོའི་གསུང་ཡིན།  མཚན་ནི་མར་མེ་མཛད་ཅེས་གྲགས་པ་ཡིན།  ། མཁས་པ་འདི་ཡི་གཞུང་ལུགས་སུ་འཛིན་པ།  ། གོལ་བའི་ལམ་དུ་མི་འགྲོ་ཞེས།  ། ནག་ཚོ་ཚུལ་ཁྲིམས་རྒྱལ་བ་སྨྲ།  ། ཞེས་གསུངས།  དགེ་བཤེས་གསང་ཕུ་བ་དེས་ཇོ་བོ་ལོ་བཅུ་བསྟེན་ཅིང་།  ལམ་རིམ་ཤླཽ་ཀ་དྲུག་དང་དེའི་གསལ་བྱེད་མཛད།  སྤྱིར་ཇོ་བོའི་ཆོས་མང་དུ་མཁྱེན་ཀྱང་དབུ་མའི་ལྟ་བ་ལ་རྩལ་ཐོན།  རྗེ་བཙུན་མ་སྒྲོལ་མའི་ཞལ་གཟིགས་ལན་ཅིག་ཇོ་བོའི་ཕྱག་ཕྱིར་བྱོན་པས་གསང་ཕུ་ལ་ཕྱག་མཛུབ་བཙུགས་ཏེ་ལུང་པ་ཡ་གིའི་ནང་ན་དུང་གཡས་སུ་འཁྱིལ་པ་འདྲ་བ་ཡོད།  ལེགས་ཤེ་ཁྱོད་ཀྱིས་དེར་གཙུག་ལག་ཁང་ཐོབ་ལ་བཤད་ཉན་གྱིས་དང་བསྟན་པ་ལ་ཕན་ཐོགས་རྒྱ་ཆེན་འབྱུང་ཞེས་ལུང་བསྟན་པ་བཞིན་གསང་ཕུ་ནེའུ་ཐོག་ཏུ་གཙུག་ལག་ཁང་བཏབ་བཤད་ཉན་མཛད་པས་ཚོགས་པ་ལྔ་བརྒྱ་ཙམ་འདུས།  དགེ་བཤེས་དེས་སྤྱིར་བསྟན་པ་ལ་བྱ་བ་རྒྱ་ཆེན་པོ་མཛད་ཅིང་།  ལྷག་པར་ཇོ་བོ་ཡབ་སྲས་ཀྱི་གསང་ཆོས་བཀའ་གདམས་གླེགས་བམ་རིན་པོ་ཆེ་དང་ཐིག་ལེ་བཅུ་དྲུག་གི་མན་ངག་རྣམས་བཤེས་གཉེན་ཆེན་པོ་འདིའི་བཀའ་དྲིན་ལས་བྱུང་བས་བཀའ་དྲིན་མཚུངས་པ་མེད་པ་ཞིག་གོ།  ། ༈སེམས་དཔའ་ཆེན་པོ་སེ་སྤྱིལ་བུ་བ་ནི།  (༤)གཉལ་སྟོད་དར་མ་སྒང་དུ་ལྕགས་མོ་གླང་ལ་འཁྲུངས།  སེ་ཞེས་པ་རུས་མིང་ངོ་།  ། སྔོན་ཡུན་རིང་པོ་ནས་ལམ་ལ་སྦྱངས་པའི་མཐུས་སྐུ་གཞོན་ནུ་ནས་གཞན་གྱིས་བསྐུལ་བ་ལ་མ་ལྟོས་པར་ངེས་འབྱུང་གི་བསམ་པ་ཤུགས་དྲག་པོས་ཀུན་ནས་བསླངས་ཏེ་དགེ་བཤེས་ཆ་པའི་དྲུང་དུ་རབ་ཏུ་བྱུང་།  ལོ་ལོན་ནས་མཁན་པོ་དེ་ཉིད་ལས་བསྙེན་པར་རྫོགས་མཚན་ཆོས་ཀྱི་རྒྱལ་མཚན་ཞེས་བཏགས།  ལྷན་ཅིག་སྐྱེས་པའི་བློ་གྲོས་རབ་ཏུ་གསལ་བས་སྡེ་སྣོད་གསུམ་གྱི་བརྗོད་བྱའི་གནས་རྣམས་ལ་མཁས་པའི་ཕུལ་དུ་ཕྱིན་པར་གྱུར།  དེའི་ཚེ་ཐུགས་བསམ་འདི་ལྟ་བུ་དག་འཁྲུངས་པར་ངེས་ཏེ།  རྒྱལ་བའི་བཀའ་དང་དགོངས་འགྲེལ་གྱི་བསྟན་བཅོས་ཐམས་ཅད་རང་གི་རྒྱུད་འདུལ་བའི་ཆེད་དུ་གསུངས་ཤིང་།  ཤེས་རྒྱུད་འདུལ་བའི་མཆོག་ཏུ་གྱུར་པ་ནི་བྱང་ཆུབ་ལམ་གྱི་རིམ་པ་དང་།  དེའི་ཡང་སྙིང་པོ་ཐེག་པ་ཆེན་པོའི་བློ་སྦྱོང་འདི་ཡིན་པར་ངེས་པས་ཐེག་ཆེན་བློ་སྦྱོང་གི་བདག་པོ་སེམས་དཔའ་ཆེན་པོ་འཆད་ཁ་བའི་ཞལ་ཏ་ལག་ཏུ་གཏུགས་ཏེ་ལམ་རིམ་བློ་སྦྱོང་གི་གདམས་པ་སླར་སུ་ལའང་འདྲི་མི་དགོས་པ་ཕུ་ཐག་ཆོད་པ་ཞིག་ཞུས་ལ་ཚེ་དང་སྒྲུབ་པ་མཉམ་པ་ཞིག་བྱེད་སྙམ་པའི་འདུན་པ་ཤུགས་དྲག་པོ་འཁྲུངས་ནས་དགེ་བའི་བཤེས་གཉེན་འཆད་ཁ་བ་ཆེན་པོའི་ཞབས་དྲུང་དུ་ཕེབས་ཏེ།  དགེ་བཤེས་འཆད་ཁ་བ་ལྷ་སྡིངས་སུ་བཞུགས་དུས་མཇལ།  བློ་སྦྱོང་གི་གདམས་པ་ཐོག་མར་དེར་གསན།  ལོ་ཉི་ཤུ་རྩ་བཞིའི་བར་དུ་དགེ་བཤེས་འཆད་ཁ་བ་ཆེན་པོ་བསྟེན་ནས་བློ་སྦྱོང་ཁོ་ན་ལ་ཉན་བསམ་བྱས་གསུངས་ཏེ།  དགེ་བཤེས་འཆད་ཁ་བ་ཐོག་མར་མཇལ་བ་ནས་བཟུང་ནམ་གཤེགས་ཀྱི་བར་དུ་འབྲལ་མེད་དུ་བསྟེན་ནས་བློ་སྦྱོང་གི་གདམས་ངག་ཞུས།  སྒོ་གསུམ་གྱི་སྤྱོད་པ་ཐམས་ཅད་བློ་སྦྱོང་ཁོ་ནའི་གྲོགས་སུ་འགྲོ་བ་ཞིག་མཛད་ནས་ལམ་གྱི་རིམ་པའི་ལུས་སྤྱི་དང་།  ཁྱད་པར་བྱང་ཆུབ་ཀྱི་སེམས་རིན་པོ་ཆེ་ལ་བཅོས་མིན་གྱི་མྱོང་བ་འཁྲུངས་ནས་བདག་ཉིད་མི་ཉམས་པའི་གདེང་ཐོབ་པ་ན་སྐལ་བ་དང་ལྡན་པ་གཞན་མང་པོ་ལའང་ཆོས་ཀྱི་བདུད་རྩི་སྩལ།  སྔར་འཆད་ཁ་བ་ཆེན་པོས་ལུང་བསྟན་པ་བཞིན།  ཤིང་སྤྲེལ་འཆད་ཁ་གསར་མ་བཏབ།  བྱ་འཆད་ཀྱི་ནང་རྟེན་ལ་སྐུ་ལྡེར་རིན་པོ་ཆེ་དང་།  ཕྱི་རྟེན་གྱི་འབུམ་པ་ལ་སོགས་པ་བཞེངས་ཏེ་ཚོགས་བསྡུས་ནས་འཆད་ཁ་དང་ལྷ་སྡིངས་ལ་སོགས་པར་ཆོས་མང་དུ་གསུངས་ཤིང་།  བློ་སྦྱོང་ལའང་ཚོགས་ཆོས་ཁོ་ནར་མཛད།  དེ་ནས་དུས་ནམ་ཞིག་ན་ཤིན་ཏུ་དབེན་པའི་གནས་ཤིག་ཏུ་འབྱོན་བཞེད་དེ་བྱོན་ན་བཞུགས་པའི་དུས།  སྤྱིལ་དུ་འཕོ་ཁར་དགེ་སློང་ཁྱེའུ་ཆུང་ན་རེ།  དགེ་བཤེས་ཆེན་པོའི་སློབ་མ་མང་བ་ཅིག་བྱོན་པ་ལ།  སྐུ་ཚེ་ཐུང་བར་བྱུང་བ་དེ་ཅིས་ལན་ན་ངའི་བསམ་པ་ལ་སྔགས་དང་ཕ་རོལ་ཏུ་ཕྱིན་པ་གཉིས་ཀ་ལ་བློ་སྦྱོང་འདི་ལས་ཟབ་པ་གང་ནའང་མི་འདུག་པ་ལ་དེ་ལ་ཚོགས་(༥)ཆོས་བྱས་པས་དེས་ལན་ངེས་སྙམ་པ་ཅིག་བྱུང་ཟེར་བས།  དེ་བདེན།  འདི་བས་ཟབ་པ་མེད།  ཚོགས་སུ་བཤད་པའི་འོས་མིན།  དགེ་བཤེས་འཆད་ཁ་བ་ཆེན་པོ་ལ་འཛམ་བུ་གླིང་གི་སའི་ཆ་མཐའ་དག་ནས་བློ་སྦྱོང་དོན་དུ་གཉེར་བའི་གདུལ་བྱ་འདུས་པ་ན་རེ་རེ་ནས་ཁྲིད་ཀྱིས་མ་ལང་བས་ཚོགས་ཆོས་སུ་གསུངས།  དེ་སྲོལ་དུ་སོང་བ་ཡིན་གསུངས་ནས་དམ་པར་མཛད།  དེ་ནས་ཤིན་ཏུ་དབེན་པ་ལ་དགྱེས་པས་ཀླུངས་ཤོད་དུ་སྤྱིལ་བུའི་དགོན་པ་བཏབ་སྟེ་རྣམ་ཡེངས་སྤངས་ནས་སྟོད་དུ་མཁར་གོད་ལ་ཁ་དང་།  སྨད་དུ་ཉུང་ཞིང་སྒང་དུ་མཚམས་མཐོ་བརྒྱབ་ནས་ལོ་བདུན་མཚམས་དམ་པོར་བཅད་ནས་ལམ་རིམ་བློ་སྦྱོང་རྩེ་གཅིག་ཏུ་སྒོམ་པར་མཛད།  སྤྱིལ་དུ་བཞུགས་རིང་ལ་ཚོགས་ཆོས་སུ་ལན་གསུམ་ལས་མ་གནང་།  དེ་རྣམས་ཀྱི་དུས་སུའང་ཚོགས་ཆོས་ཀྱི་འོས་མ་ཡིན་ཏེ།  ཁོང་མི་ཆེན་གྱིས་ཞུས་པས་ངོ་མ་བཟོད་པ་ཡིན།  ང་ཚོགས་སུ་འདི་ལས་འཆད་པ་མི་འོང་བས་ཁྱེད་རང་ཐམས་ཅད་ནན་ཆགས་གྱིས་ཤིག་གསུངས།  སྤྱིལ་དུ་མཆོད་ཁང་རང་ཡང་མེད་པར་ཁོ་ན་སྦྱང་སྙམ་པ་ཡིན་པ་ལ་གསུང་།  ཐུགས་དམ་ཡང་འདི་ཁོ་ན་ལ་མཛད་པས།  ཡེངས་པ་ལ་སོགས་པ་ཅི་བྱུང་ཡང་བློ་སྦྱོང་མི་འཆོར།  རྟོགས་པ་ཡང་འདི་ཚིག་གིས་བགྲངས་པའི་དུས་སུ་སྐྱེས་པ་ཡིན་གསུང་།  དེ་ནས་བྲག་དཀར་གནས་བརྟན་ལ་སོགས་པ་འཆད་ཁ་བ་རྣམས་ཀྱིས་སྤྱན་དྲངས་པས་དགུན་ཆོས་ལ་འབྱོན་པར་ཞལ་གྱིས་བཞེས་ནས་བྱོན།  དེ་ནས་ཞིང་ནམ་གཤེགས་ཀྱི་བར་དབྱར་གྱི་ཚུལ་འཇུག་སྤྱིལ་བུར་མཛད།  དགུན་ཆོས་འཆད་ཁར་མཛད་པའི་སྲོལ་བྱུང་།  འཆད་ཁ་བ་གཤེགས་ནས་མེ་སྤྲེལ་ནས་ས་བྱའི་བར་དགོན་པ་གོང་འོག་ཏུ་ལོ་བཅུ་བཞི་བཞུགས་ཏེ།  རང་ལོ་དྲུག་ཅུ་རྩ་དགུ་པ་ས་མོ་བྱའི་དབྱར་ཟླ་ར་བའི་ཚེས་བཅུ་གསུམ་ལ་སྤྱིལ་བུར་དེད་དཔོན་རྒྱ་མཚོ་ཆེན་པོ་ནས་ཡིད་བཞིན་གྱི་ནོར་བུ་ཐོབ་སྟེ་རང་ཡུལ་དུ་འགྲོ་བ་དང་།  བུ་བྱེས་སུ་འཁྱམས་པ་ཕ་ཁྱིམ་དུ་འགྲོ་བ་ལྟར་དགའ་བཞིན་སྤྲོ་བཞིན་དུ་ཞི་བར་གཤེགས་ཏེ་དགའ་ལྡན་ཆོས་ཀྱི་ཕོ་བྲང་དུ་ཕེབས་སོ།  ། སེམས་དཔའ་ཆེན་པོ་འདི་ནི་བཀའ་གདམས་གླེགས་བམ་རིན་པོ་ཆེ་ནས་གསལ་བར་ལུང་བསྟན་ཏེ།  གླེགས་བམ་ལས།  རེ་ཞིག་སྤྱིལ་བུ་མཛད་ནས་བཞུགས་པས།  དགེ་སློང་དང་དགེ་ཚུལ་གྱི་བྱང་ཆུབ་སེམས་དཔའ་དུ་མ་འདུས་ཏེ།  སེང་ལྡེང་ནགས་ཀྱི་རི་བོ་ལ་སེང་ལྡེང་ནགས་ཀྱི་སྒྲོལ་མས་བྱིན་གྱིས་བརླབས་པའི་སྐྱེས་བུ་དམ་པ་གཅིག་དྲུང་དུ་བསྟེན་པ་ལ།  བྱང་ཆུབ་སེམས་དཔའ་བའི་ཞལ་ནས་ཁྱེད་སྔོན་བདག་ཅག་གི་བླ་མ་རྒྱལ་བའི་འབྱུང་གནས་ཀྱི་བླ་མ་སེ་བཙུན་བྱ་བ་ཞིག་ཡོད།  དེ་ཡིན་པར་འདུག། དེའི་རིགས་སུའང་གདའ།  ད་ཁྱེད་རང་ཀླུངས་ཤོད་ཀྱི་ནང་ན་སྤྱིལ་བུ་བྱ་བའི་ལུང་པ་ཡོད།  དེ་ལྷས་བྱིན་གྱིས་བརླབས་པའི་ཡུལ་ཡིན་དེར་སོང་།  ཁྱེད་ལ་(༦)ཤཱཀྱའི་གདུང་རིགས་འཛིན་པ་ལྷའི་ལྷ་ཞིག་ནས་ལྔ་ལས་མི་ཉུང་བར་འབྱུང་།  ཞེས་གནས་དང་བཅས་པ་གསལ་བར་ལུང་བསྟན་ཏོ།  ། འདིས་ནི་ལྷ་ལུང་གི་དབང་ཕྱུག་དང་།  ལྷ་འགྲོ་བའི་མགོན་པོ་གཉིས་ཀྱང་བཀའ་གདམས་བསྟན་འཛིན་ཆེན་པོར་ལུང་བསྟན་པ་ཡིན་ནོ།  ། སེམས་དཔའ་ཆེན་པོ་སྤྱིལ་བུ་བ་འདི་ལ་བསྟན་འཛིན་གྱི་སློབ་མ་མང་དུ་བྱུང་བའི་ནང་ནས་བྱང་ཆུབ་ལམ་གྱི་རིམ་པའི་མན་ངག་ཡོངས་སུ་རྫོགས་པའི་བུམ་པ་གང་བྱོར་ཐོབ་པའི་སྲས་ཀྱི་ཐུ་བོ་ནི་ལྷ་ལུང་གི་དབང་ཕྱུག་གོ།  ། ༈ཤཱཀྱ་མཻ་ཏྲིའམ།  ཤཱཀྱ་བཤེས་གཉེན་ནི།  འཕགས་པ་ཡབ་སྲས་ལྔ་ཞེས་གྲགས་པའི་ནང་ཚན་མགོན་པོ་ཀླུ་སྒྲུབ་ཀྱི་དངོས་སློབ་ཡིན་ཅིང་།  ཀླུ་སྒྲུབ་ཀྱིས་མཛད་པའི་རིམ་ལྔའི་རིམ་པ་གཉིས་པ་སེམས་དམིགས་ཀྱི་རིམ་པའི་སྟོད་ཆ་མགོན་པོ་ཀླུ་སྒྲུབ་ཉིད་ཀྱིས་མཛད་ནས།  སྨད་ཆ་ཤཱཀྱ་བཤེས་གཉེན་ལ་གནང་བ་སྩལ་ནས་རྩོམ་དུ་བཅུག་པ་རྒྱུ་མཚན་དང་བཅས་རྗེ་བདག་ཉིད་ཆེན་པོས་གསང་བ་འདུས་པའི་རྫོགས་རིམ་རིམ་ལྔ་གསལ་སྒྲོན་ལས་བཤད་ཅིང་།  འདི་དང་འཕགས་ཆེན་པཎྜི་ཏ།  ས་སྐྱ་པ་ཡེ་ཤེས་བསྟན་པའི་རྒྱལ་མཚན།  རྗེ་བཙུན་ཙོང་ཁ་པ་ཆེན་པོའི་དངོས་སློབ་ཧོར་སྟོན་ནམ་མཁའ་དཔལ།  ཁྲི་ཆོས་སྐྱོང་རྒྱ་མཚོ་བཅས་ཀྱི་ལོ་རྒྱུས་ཕྲན་བུ་ཙམ་མ་གཏོགས་རྣམ་ཐར་རྒྱས་པ་ཆོས་འབྱུང་དེབ་ཐེར་གཏམ་རྒྱུད་སོགས་གང་ལས་ཀྱང་བཤད་པ་མ་མཐོང་།  བློ་བཟང་བསྟན་པའི་ཉི་མ་མན་གྱི་རྣམ་ཐར་དེ་ཕྱོགས་ལ་གྲགས་ཆེ་བ་ལྟར་དང་།  བྱང་སེམས་སྣང་བ་བསམ་གྱིས་མི་ཁྱབ་པ་ནས།  བློ་བཟང་བསྟན་པའི་ཉི་མའི་བར་གྱི་སྐྱེས་རབས་རྣམས་ཀྱི་བར་དུ་ལོ་མང་འདས་པ་ལྟ་བུར་སེམས་པས་དེའི་བར་གྱི་སྐྱེས་རབས་རྣམས་ཀྱི་རྣམ་ཐར་གསོལ་འདེབས་དང་བཅས་དགོས་ཟེར་བ་དམ་པ་འདི་རྔོག་ལེགས་པའི་ཤེས་རབ་ཀྱི་སྐུ་འཕྲེང་གྲས་སུ་མཁན་ཆེན་རྒྱལ་བའི་དབང་པོ་དེ་ཉིད་ཀྱིས་གསོལ་འདེབས་ནང་དུ་བཤད་འདུག་པ།  དེ་ལྟར་ན་བླ་མ་རྔོག་པ་ནི་སྐུ་འཕྲེང་ཕལ་ཆེར་ཇོ་བོ་ཡབ་སྲས་དང་འབྲལ་མེད་དུ་སྐུའི་སྐྱེ་བ་བཞེས་པར་བཀའ་གདམས་བུ་ཆོས་ལས་བཤད་པས།  སྐུ་འཕྲེང་མང་པོའི་རྣམ་ཐར་ཤེས་པར་འདོད་ན་བུ་ཆོས་ཐེམ་སྐས་བཅུ་གསུམ་པ་ལས་བཤད་པ་ལྟར་ཤེས་པར་བྱའོ།  ། ཡང་རྒྱལ་དབང་མཆོག་ནས་སྩལ་བའི་གསོལ་འདེབས་དེ་ཉིད་ལས།  དགའ་ལྡན་ལྷ་བརྒྱའི་མགོན་གྱི་ཡེ་ཤེས་ཉིད།  ། ཇི་སྙེད་གདུལ་བྱར་མཉམ་མོད་འཛམ་གླིང་འདིར།  ། འཕགས་ཆེན་པཎྜི་ཏ་ཞེས་གསུངས་པ་ལྟར་ན།  རྗེ་བཙུན་བྱམས་མགོན་གྱི་མཁྱེན་བརྩེ་ཡེ་ཤེས་ལ་ཉེ་རིང་མེད་ཅིང་།  མཁའ་ཁྱབ་ཀྱི་འགྲོ་བ་ཀུན་ལ་སྙོམས་ཀྱང་འཛམ་གླིང་འདིའི་གདུལ་བྱ་རྗེས་སུ་འཛིན་པའི་ཕྱིར།  འཕགས་ཆེན་པཎྜི་ཏར་སྐུའི་སྐྱེ་བ་བཞེས་གསུངས་པ་ལྟར་ན།  བྱམས་མགོན་གྱི་སྤྲུལ་པར་ཞལ་གྱིས་བཞེས་པ་(༧)འདྲ་བ་ཞིག་འདུག་རུང་།  གང་ལྟར་ཡང་རང་ཉིད་ལ་ལམ་མ་ནོར་བར་སྟོན་པའི་དངོས་ཀྱི་བླ་མ་དེ་ཉིད་སྐྱབས་གསུམ་ཀུན་འདུས་ཀྱི་བདག་ཉིད་སྐྱོན་ཀུན་ཟད།  ཡོན་ཏན་ཀུན་ལྡན་གྱི་སངས་རྒྱས་དངོས་སུ་བལྟ་བ་ནི་ལེགས་ཚོགས་དངོས་གྲུབ་ཐམས་ཅད་ཀྱི་རྩ་བ་ཡིན་པས།  དམ་པ་འདི་ཡང་རྒྱལ་བ་རྡོ་རྗེ་འཆང་ངམ་བྱམས་མགོན་གྱི་སྤྲུལ་པ་གང་རིགས་ཤིག་ཏུ་ཐག་བཅད་པས་ཆོག། སྨྲས་པ།  རྨད་བྱུང་ཐུགས་རྗེས་འདུལ་བའི་ཞིང་གཟིགས་ནས།  ། གླིང་འདིར་སྐུ་འཕྲེང་གསེར་རིའི་འཕྲེང་བ་ལྟར།  ། བཟུང་སྟེ་འགྲོ་ཀུན་ཕན་བདེའི་ལམ་བཟང་ལ།  ། འགོད་མཛད་དམ་པའི་རྣམ་ཐར་མཆོག་ཏུ་བསྔགས།  ། ལས་ཉོན་དབང་གིས་འཕངས་པའི་སྐྱེ་སྲིད་འདི།  ། གྲུབ་ཙམ་ཉིད་ནས་ཉོན་མོངས་གཞན་དབང་གི།  ། ཉེས་སྤྱོད་དུ་མར་འཇུག་ལ་ཐ་མལ་གྱི།  ། ཚུལ་བཞེས་མིང་གི་འདོགས་པ་གད་མོའི་གནས།  ། དེའི་ཕྱིར་མཁས་བཙུན་བཟང་པོའི་མཛད་པ་ཡི།  ། རྒྱལ་བསྟན་འཛིན་སྐྱོང་སྤེལ་བའི་རྣམ་པར་ཐར།  ། རིན་ཆེན་བཻ་ཌཱུར་དཀར་པོའི་དོ་ཤལ་འདིས།  ། བྱང་ཕྱོགས་སྐྱེ་བོའི་དད་པའི་གསོས་སུ་བསྐྲུན།  ། ཚུལ་འདིར་འབད་པས་ལེགས་བྱས་གངྒཱའི་རྒྱུན།  ། གཅིག་ཏུ་འཁྱིལ་པའི་རྫིང་བུ་ལས་ཐོན་པ།  ། སྐལ་ལྡན་ཤིང་རྟས་དད་ལྡན་འགྲོ་བ་ཡི།  ། བཟོད་དཀའི་ཚ་གདུང་མ་ལུས་བཅིལ་གྱུར་ཅིག། མངྒ་ལཾ།  ། ཞེས་ཨེར་ཏི་ནི་ཨེ་ལ་ཁུག་སན་མེར་ཁན་པཎྜི་ཏ་ཁུ་ཐོག་ཐུ་བློ་བཟང་བསྟན་པ་དར་རྒྱས་ཀྱི་སྐྱེས་རབས་རྣམས་ཀྱི་རྣམ་ཐར་འདི་ལྟ་བུ་ཞིག་དགོས་ཞེས།  གང་གི་སློབ་མ་དགའ་ལྡན་ཕུན་ཚོགས་གླིང་གི་ཆོས་རྗེ་ནོམ་ཆི་དགེ་སློང་བློ་བཟང་རྒྱལ་མཆོག། མཛོད་པ་བློ་བཟང་རིན་ཆེན།  དགེ་བསྐོས་ནང་སོ་ཚེ་དབང་སོགས་ནས་ལྷ་རྫས་སྲིད་དུ་རིང་བ།  རྒྱ་དངུལ་རྟ་རྨིག་གསུམ་དང་བཅས་ཏེ་བསྐུལ་བའི་ངོར།  ༧ཤཱཀྱའི་དགེ་སློང་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོས་གཟིམས་ཆུང་བཀའ་གདམས་ཕོ་བྲང་དུ་སྦྱར་བ་དགེ་ལེགས་འཕེལ། །  ། །